钦定古今图书集成/明伦汇编/官常典/第326卷 > 隋
## 钦定古今图书集成/明伦汇编/官常典/第326卷 > 隋

隋以刑狱归大理，仍设都官尚书，统都官、刑部、比部、
司门诸侍郎。

按《隋书百官志》：“高祖既受命，改周之六官，其所制名，
多依前代之法。置尚书省都官尚书，统都官侍郎二
人，刑部、比部侍郎各一人，司门侍郎二人，都官尚书
为正三品尚书，诸曹侍郎为正六品上阶。”

### 文帝开皇三年改都官尚书为刑部尚书诸曹侍郎加为从五品

按《隋书高祖本纪》不载。按《百官志》云云。

开皇六年，置刑部诸曹员外郎。

按《隋书高祖本纪》，不载。按《百官志》：“六年，尚书省二
十四司，各置员外郎一人，以司其曹之籍帐。侍郎阙
则釐其曹事。”

开皇十四年，置“刑部诸曹主事令史”员。

按《隋书高祖本纪》，不载。按《百官志》，“十四年诸省各
置主事令史员。”

### 炀帝大业三年更定曹郎改刑部郎为宪部郎

按：《隋书炀帝本纪》，不载。按《百官志》，“炀帝即位，多所
改革。三年定令，品自第一至于第九，唯置正、从，而除
上下阶。”尚书省六曹，各侍郎一人，以贰尚书之职。又
增左右丞阶，与六侍郎并正四品。诸曹侍郎并改为
郎。又改吏部为选部郎，户部为人部郎，礼部为仪曹
郎，兵部为兵曹郎，刑部为宪部郎，工部为起部郎，以
异六侍郎之名。废诸司员外郎，而每增置一曹郎，各
为二员。都司郎各一人，品同曹郎。掌都事之职。以都
事为正八品，分隶六尚书。诸司主事，并去“令史”之名。
其令史随曹闲剧而置。每十令史置一主事，不满十
者亦置一人。寻又每减一郎置承务郎一人，同员外
之职